Správa zo zahraničnej pracovnej cesty 
1.	Účastníci ZPC:
Ing. Adriana Mičkovicová, štátna radkyňa – OVMSŠ, sekcia štátnej starostlivosti o šport  a mládež MŠVVaŠ SR, Stromová 9, Bratislava

2.	Zahraničná pracovná cesta:
Štát: Francúzsko
Miesto: Štrasburg, Rada Európy, 
Dátum: 04.-07.12.2016
Účel cesty: 3. stretnutie projektu Rady Európy ProS4 (Propagácia štandardov Rady Európy k ochrane, bezpečnosti a službám na futbalových zápasoch a ostatných športových podujatiach) a 43. stretnutia T-RV Rady Európy (k dohovoru o diváckom násilí) 
Spôsob financovania: MŠVVaŠ SR a Rada Európy 

3.	Rámcový program pobytu:
04.12.2016 	príchod delegácií
05. 12.2016  3. stretnutie projektu ProS4 (Propagácia štandardov Rady Európy k ochrane, bezpečnosti a službám na futbalových zápasoch a ostatných športových podujatiach)
1)	Otvorenie zasadnutia a schválenie programu  
2)	Prehľad a hodnotenie aktivít a podujatí projektu
3)	Prehľad a hodnotenie komunikácie a vizibility projektu
4)	Prezentácia druhej fázy projektu 1.1.2017 – 30.6.2018
5)	Rôzne
06.-07.12.2016 43. stretnutia T-RV Rady Európy (k dohovoru o diváckom násilí) 
1)		Otvorenie zasadnutia a schválenie programu  
2)	Správa zo 42. Stretnutia T-RV
3)	Stav podpisovania a ratifikácie dohovorov ETS 120 a CETS 218
4)	Stratégia T-RV na roky 2017-20
5)	Monitorovacie aktivity – dodržiavanie dohovoru
6)	Prezentácia Dohovoru o integrovanom prístupe k bezpečnosti, ochrane a usporiadateľským službám na futbalových zápasoch a iných športových podujatiach (CETS 18)
7)	Tour de table k podpísaniu dohovoru CETS 18
8)	Prezentácia projektu ProS4
9)	Zhodnotenie skúseností UEFA z EURO 2016 vo Francúzsku
10)	Príprava na UEFA EURO 2020
11)	Informácie o FIFA svetovom pohári 2018 v Rusku a 2022 v Qatare
12)	Rôzne

4.	Stručný priebeh rokovaní:
Stretnutie projektu ProS4 (Propagácia štandardov Rady Európy k ochrane, bezpečnosti a službám na futbalových zápasoch a ostatných športových podujatiach)
	Dňa 5. decembra 2016 sa konalo tretie  a zároveň posledné stretnutie k projektu Rady Európy ProS4, ktoré viedol presedajúci stáleho výboru T-RV p. Christoph Lipp. Stretnutia sa zúčastnili zástupcovia Rady Európy, Európskej komisie, EU Think Tank a zástupcovia Rumunska, Chorvátska a Slovenska. Na stretnutí projektová manažérka p. Ilknur Yuksek zhodnotila celoročnú prácu na projekte, do ktorého boli zapojené tri krajiny – Rumunsko, Chorvátsko a Slovensko. Projekt bol vypracovaný na základe monitorovacích návštev Stáleho výboru Rady Európy v týchto krajinách a jednotlivé podprojekty boli vypracované na základe hodnotiacich správ Stáleho výboru Rady Európy s ich odporúčaniami ohľadne  diváckeho násilia, integrovaného prístupu k ochrane, bezpečnosti a usporiadateľským službám pre divákov na športových podujatiach. Financovaný bol Európskou komisiou. Súčasťou projektu bol prehľad súčasných trendov a vznikajúce výzvy pri futbalových zápasoch v Európe (SP1) a príprava troch akčných plánoch pre jednotlivé krajiny (SP2). Každá krajina následne prezentovala celoročnú prácu a výsledky svojho podprojektu, ktoré dosiahla v spolupráci s Radou Európy.
	P. Mičkovicová prezentovala výsledky podprojektu Strategická koordinácia a legálny rámec (SP5), kde sa na základe stretnutia s Radou Európy, Ministerstvom školstva, vedy, výskumu a športu, Ministerstvom vnútra, Slovenským futbalovým zväzom, podarilo dohodnúť, že hlavná kompetencia v oblasti diváckeho násilia, ochrany, bezpečnosti a služieb na futbalových zápasoch a ostatných športových podujatiach by mala prejsť na Ministerstvo vnútra. Informovala, že prebieha legislatívny proces k presunu kompetencií vo veci diváckeho násilia na Ministerstvo vnútra Slovenskej republiky. Následne bude vykonaná vnútroštátna analýza kompatibility Dohovoru o integrovanom prístupe k bezpečnosti, ochrane a usporiadateľským službám na futbalových zápasoch a iných športových podujatiach s  vnútroštátnou legislatívou, aby sa mohlo pristúpiť k jeho podpísaniu už ministrom vnútra Slovenskej republiky.  Požiadavka Rady Európy na vytvorenie medzi- sektorového orgánu na vládnej úrovni, ktorý by koordinoval problematiku diváckeho násilia, bude splnená, a to tak, že v už existujúcej Rade vlády pre prevenciu kriminality ako poradného orgánu vlády sa vytvorí výbor alebo expertná skupina, ktorá bude zastrešovať divácke násilie. P. Mičkovicová tiež informovala o prebiehajúcich prácach na novelizácii zákona č. 1/2014 o organizovaní verejných športových podujatí, ktorá sa má týkať aj zmeny informačného systému, školení bezpečnostných manažérov a usporiadateľov na športových podujatiach, kompetenciou polície na športových podujatiach, a tiež aplikovania opatrení v súvislosti s výstavbou futbalových štadiónov.  Novela by mala vstúpiť do platnosti 1.1.2018.
P. Ilknur Yuksek konštatovala, že ciele projektu boli splnené pri Rumunsku (SP3 - podprojekt Bezpečnosť ako priorita) a Slovensku (SP5 - Strategická koordinácia a legálny rámec), pri Chorvátsku (SP4 - Podpora dialógu medzi klubmi a ich podporovateľmi) sa cieľ zatiaľ nepodaril splniť, preto na práci s Chorvátskom budú pokračovať aj ďalej. Ďalej informovala, že projekt bol predĺžený do 30.6.2018 a prezentovala druhú fázu projektu.

43. stretnutia T-RV Rady Európy (k dohovoru o diváckom násilí)
Dňa 6. A 7. decembra 2016 sa konalo 43.  stretnutie stáleho výboru Rady Európy pre násilnosti na štadiónoch – T-RV, ktoré viedol presedajúci stáleho výboru T-RV p. Christoph Lipp. Stretnutia sa zúčastnili zástupcovia Rady Európy, Európskej komisie, EU Think Tank, zástupcovia členských krajín Rady Európy, pozorovatelia a zástupcovia Qataru. 
Na stretnutí bola prezentovaná správa zo 42. Stretnutia T-RV, ku ktorej nemal nikto pripomienky.	Bol prezentovaný súčasný stav podpisovania a ratifikácie dohovoru CETS 218: doteraz ho podpísalo 22 krajín. Stratégia T-RV na roky 2017-20 bola schválená. Ďalej boli prezentované monitorovacie návštevy Rady Európy v Rusku, konzultatívna návšteva Ukrajiny bola preložená na budúci rok. V roku 2017 požiadalo o návštevu RE Grécko. K novému dohovoru bolo prezentované video z UEFA 2016 vo Francúzsku, kde prvýkrát bol dohovor otvorený na podpis. Následne sa každá krajina mala vyjadriť, či už podpísala dohovor, kedy ho plánuje podpísať, prípadne prezentovať problémy, ktoré im v tom bránia. SK prezentovalo, že dohovor ešte nepodpísalo, nakoľko momentálne prebieha legislatívny proces k presunu kompetencií vo veci diváckeho násilia na Ministerstvo vnútra Slovenskej republiky. Následne bude vykonaná vnútroštátna analýza kompatibility Dohovoru o integrovanom prístupe k bezpečnosti, ochrane a usporiadateľským službám na futbalových zápasoch a iných športových podujatiach s  vnútroštátnou legislatívou, aby sa mohlo pristúpiť k jeho podpísaniu už ministrom vnútra Slovenskej republiky. Prezentoval sa projekt Rady Európy ProS4 (Propagácia štandardov Rady Európy k ochrane, bezpečnosti a službám na futbalových zápasoch a ostatných športových podujatiach), Francúzsko zhodnotilo svoje skúseností z EURO 2016, ktoré pokladá za úspešné, zástupcovia Ruska a Qataru podali informácie ohľadne pripravovaných svetových pohárov vo futbale v roku 2018 a 2022, kde prípravy prebiehajú podľa plánu. Nakoniec bola prezentovaná spolupráca s pozorovateľmi, Európskou komisiou a expertnou skupinou Think Tank. Ďalšie plánované stretnutia stáleho výboru Rady Európy pre násilnosti na štadiónoch – T-RV sa budú konať v Štrasburgu v júni a decembri 2017, termíny budú upresnené. 

5.	Odporúčané závery (úlohy):
•	pokračovať v spolupráci a výmene informácií s Radou Európy, medzinárodnými expertmi, MV SR, národnými športovými zväzmi a ostatnými subjektmi v eliminácii diváckeho násilia na futbalových zápasoch a iných športových podujatiach
•	pokračovať v procese k presunu kompetencií vo veci diváckeho násilia na Ministerstvo vnútra Slovenskej republiky, v legislatívnom procese potrebnom pre podpísanie nového dohovoru, príprave výboru (expertnej skupiny) pre problematiku diváckeho násilia v Rade vlády pre prevenciu kriminality, v procese novelizácie zákona č. 1/2014 
•	zúčastňovať sa pravidelných stretnutí stáleho výboru Rady Európy pre násilnosti na štadiónoch – T-RV
6.	Prehľad prinesenej dokumentácie a miesto jej uloženia
	Pracovné materiály, ako prílohy správy sú uložené na sekcii štátnej starostlivosti o šport a mládež MŠVVaŠ SR. 

7.	Osobitne vyhodnotený očakávaný prínos ZPC
	Slovenská republika ako člen Rady Európy musí zabezpečiť plnenie dohovoru o diváckom násilí, riadiť sa odporúčaniami Stáleho výboru Rady Európy a podporovať elimináciu diváckeho násilia na športových podujatiach. Stretnutia T-RV využíva na priamu výmenu informácií v danej problematike. 
8.	Spôsob zverejnenia výsledkov ZPC, prenos získaných informácií
	Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.
Súhlasím so zverejnením správy na internete.

Správu vypracovala: Ing. Adriana Mičkovicová
Dátum: 14. 12. 2016
Správu schválil: JUDr. Monika Maršáleková, GRS ...............................................
                            Ing. Elena Malíková, VO ..............................................................